248/2018

Útdráttur

A höfðaði mál gegn M og krafðist greiðslu sjúkra og slysadagpeninga úr sjúkrasjóði M eftir að A kvaðst hafa látið af störfum hjá X ehf. vegna veikinda. Meginágreiningur málsins laut að því hvort A hefði fullnægt skilyrðum tiltekins ákvæðis í reglugerð sjúkrasjóðs M til greiðslna úr sjóðnum. Í dómi Landsréttar kom fram að samkvæmt ákvæðinu bæri sjóðfélagi sem óskaði eftir greiðslu úr sjóðnum sönnunarbyrði fyrir því að skilyrðum til greiðslna úr sjóðnum væri fullnægt. A hefði ekki fært fram fullnægjandi sönnun fyrir því að félags og sjúkragjöld hefðu verið dregin af launum hans samkvæmt reglulega útgefnum launaseðlum á tilteknu tímabili eins og mælt var fyrir um í ákvæðinu. Skilyrðum fyrir greiðslum úr sjúkrasjóði M samkvæmt ákvæðinu hefði því ekki verið fullnægt. Var M því sýknað af kröfum A.

Dómur Landsréttar

Mál þetta dæma landsréttardómararnir A-kk-nf E. J-kk-nf, Á-kk-nf H-kk-nf og V-kk-nf H. V-kk-nf.

Málsmeðferð og dómkröfur aðila

1 Áfrýjandi skaut málinu til Landsréttar 8. mars 2018. Áfrýjað er dómi Héraðsdóms Reykjavíkur […] 2018 í máli nr. E[…]/2017.

2 Áfrýjandi krefst þess að verða sýknaður af kröfum stefnda en til vara að kröfurnar verði lækkaðar. Þá krefst hann málskostnaðar í héraði og fyrir Landsrétti.

3 Stefndi krefst staðfestingar hins áfrýjaða dóms og málskostnaðar fyrir Landsrétti.

4 Við upphaf aðalmeðferðar var horft og hlustað á hluta skýrslu stefnda fyrir héraðsdómi og vitnanna B og C en skýrsla vitnisins D var spiluð í heild.

Niðurstaða

5 Atvikum málsins er lýst í hinum áfrýjaða dómi. Eins og þar er rakið snýst meginágreiningur máls um það hvort stefndi hafi fullnægt skilyrðum greinar 9.5 í reglugerð sjúkrasjóðs áfrýjanda til greiðslna úr sjóðnum samkvæmt umsókn hans 29. desember 2014.

6 Í grein 9.5 segir að hafi „iðgjöld til sjúkrasjóðs ekki verið greidd vegna sjóðfélaga, en hann getur fært sönnur á, að félagsgjöld til viðkomandi aðildarfélags hafi samkvæmt reglulega útgefnum launaseðlum verið dregin af launum hans síðustu 6 mánuði [skuli] hann njóta réttar eins og iðgjöld til sjúkrasjóðs hafi verið greidd“. Grein 9.5 felur í sér undanþágu frá grein 9.1 sem gerir ráð fyrir því að rétt til greiðslu sjúkradagpeninga eigi eingöngu þeir sem sannanlega hafa greitt, eða sem greitt hefur verið vegna, til sjóðsins í samræmi við kjarasamning í að minnsta kosti sex mánuði. Grein 9.5 er ætlað að koma í veg fyrir að sjóðfélagar glati rétti til greiðslna úr sjóðnum vegna vanefnda vinnuveitenda þeirra.

7 Við meðferð málsins í héraði skoraði áfrýjandi á stefnda að leggja fram „bankayfirlit (reikningsyfirlit/útskrift/dagsettar millifærslukvittanir)“ til staðfestingar á reglulegum launagreiðslum X ehf. til hans vegna tímabilsins febrúar til og með nóvember 2014. Við skýrslutöku fyrir héraðsdómi greindi stefndi frá því að hann hefði talið að launin hans hefðu verið lögð inn á bankareikning hans. Ekki hefur verið brugðist við áskorun áfrýjanda um að leggja fram gögn því til staðfestingar. Samkvæmt því liggur ekki fyrir sönnun um að stefndi hafi fengið reglulega greidd laun á síðustu sex mánuðum fyrir umsókn sína um greiðslur úr sjúkrasjóðnum.

8 Í málinu liggja fyrir afrit af launaseðlum fyrir tímabilið ágúst til nóvember 2014. Launaseðlarnir eru allir ódagsettir og er reitur fyrir upplýsingar um launareikning stefnda óútfylltur. Launaseðlarnir bera með sér að af launum stefnda hafi verið dregnar greiðslur í félags og sjúkrasjóð en fyrir liggur að skilagrein vegna greiðslna í félags og sjúkrasjóð fyrir allt árið 2014 var ekki skilað af hálfu vinnuveitanda stefnda fyrr en 29. desember 2014, eða á sama tíma og umsókn stefnda um greiðslur úr sjóðnum var lögð fram. Með hliðsjón af því og að engar upplýsingar liggja fyrir í málinu um hvort stefnda hafi í reynd verið greidd laun á umræddu tímabili, er ekki hægt að leggja til grundvallar að greiðslur í félags og sjúkrasjóð áfrýjanda hafi samkvæmt reglulega útgefnum launaseðlum verið dregnar af launum hans síðustu sex mánuði fyrir umsókn hans í árslok 2014.

9 Samkvæmt grein 9.5 í reglugerð sjúkrasjóðs áfrýjanda ber sjóðfélagi sem óskar eftir greiðslu úr sjóðnum sönnunarbyrðina fyrir því að fyrrgreindum skilyrðum til greiðslna úr sjóðnum sé fullnægt. Eins og fyrr greinir hefur stefndi ekki fært fram fullnægjandi sönnun fyrir því að félags og sjúkragjöld hafi verið dregin af launum hans samkvæmt reglulega útgefnum launaseðlum á umræddu tímabili. Samkvæmt því verður að leggja til grundvallar að skilyrðum fyrir greiðslum úr sjúkrasjóði áfrýjanda samkvæmt grein 9.5 sé ekki fullnægt. 10 Samkvæmt framangreindu verður áfrýjandi sýknaður af kröfum stefnda en rétt þykir að málskostnaður fyrir héraðsdómi og Landsrétti falli niður.

Dómsorð:

Áfrýjandi, Matvæla og veitingafélag Íslands, er sýkn af kröfum stefnda.

Málskostnaður fyrir héraðsdómi og Landsrétti fellur niður.